ଡିକିରେ ଲକ୍ଷାଧିକ ଟଙ୍କା ରଖି ଯାଇଥିଲେ ଚା ପତି କିଣିବାକୁ, ଦେକାନରୁ ଫେରି ଦେଖିଲା ବେଳକୁ ଟଙ୍କା ଗାଏବ୍, ନେଲା କିଏ ? - Prameya News7\nଡିକିରେ ଲକ୍ଷାଧିକ ଟଙ୍କା ରଖି ଯାଇଥିଲେ ଚା ପତି କିଣିବାକୁ, ଦେକାନରୁ ଫେରି ଦେଖିଲା ବେଳକୁ ଟଙ୍କା ଗାଏବ୍, ନେଲା କିଏ ?\n1/07/2021 at 9:49 PM\nକଣ୍ଟାବାଞ୍ଜି, ୦୧/୦୭ଃ ବଲାଙ୍ଗିର ଜିଲ୍ଲା କଣ୍ଟାବାଞ୍ଜି ସହରରେ ଏକ ବଡ ଧରଣର ଲୁଟ ହୋଇଥିବା ଅଭିଯୋଗ ହୋଇଛି । ଜଣେ ବ୍ୟକ୍ତିଙ୍କ ବାଇକ ଡିକିରୁ ୨ ଲକ୍ଷ ୮୦ ହଜାର ଟଙ୍କା ଲୁଟ ହୋଇଛି । ଅଭିଯୋଗ ଅନୁସାରେ ମୁରିବାହାଲ ଥାନା ବାହାଡୁକି ଗାଁର ସାଗର ସାହୁ କଣ୍ଟାବାଞ୍ଜି ଫେଡେରାଲ ବ୍ୟାଙ୍କରୁ ୨ ଲକ୍ଷ ୮୦ ହଜାର ଟଙ୍କା ଉଠାଇ ଏକ ବ୍ୟାଗରେ ଭର୍ତ୍ତି କରି ନିଜ ବାଇକ ଡିକିରେ ଭରି ଘର ଅଭିମୁଖେ ବାହାରିଥିଲେ ।\nତେବେ ଶ୍ରୀ ସାହୁ ଶାସ୍ତ୍ରୀ ଛକ ସ୍ଥିତ ଏକ ଦୋକାନ ସମ୍ମୁଖରେ ବାଇକ ରଖି ଚା ପତି କିଣିବାକୁ ଯାଇଥିଲେ । ଦୋକାନରୁ ବାହାରି ସଂଦେହରେ ଡିକି ଖୋଲି ଦେଖିବାରୁ ସେଥିରେ ଟଙ୍କା ନଥିବା ଦେଖିବାକୁ ମିଲିଥିଲା । କୌଣସି ଲୁଟେରା ବାଇକ ଡିକି ଖୋଲି ଟଙ୍କା ସବୁ ନେଇ ପୁଣି ଡିକି ବନ୍ଦ କରି ଫେରାର ହୋଇଯାଇଥିବା ଜଣାଯାଇଛି । କଣ୍ଟାବାଞ୍ଜି ପୋଲିସ ଘଟଣା ସ୍ଥଳରେ ପହଂଚି ଅଧିକ ତଦନ୍ତ ଆରମ୍ଭ କରିଛନ୍ତି । ଗତ କିଛି ଦିନ ପୁର୍ବରୁ ମୁରିବାହାଲ ଥାନା ଘୁସୁରାମୁଣ୍ଡା ଗାଁ ଛକ ଠାରେ ପଙ୍ଗନିଆ ଗାଁର ବିଜୟ କୁମାର ନାଗ ନିଜ କିୟୋସ ବ୍ୟାଙ୍କକୁ ଟଙ୍କା ନେଇଯାଉଥିବା ବେଳେ ତାଙ୍କୁ ଆକ୍ରମଣ କରି ୩ ଲକ୍ଷ ଟଙ୍କା ଲୁଟ ହୋଇଥିବା ସେ ଥାନାରେ ଅଭିଯୋଗ କରିଥିଲେ । ବର୍ତ୍ତମାନ ସୁଦ୍ଧା ପୋଲିସ ଲୁଟେରା ମାନଙ୍କ ଟେର ପାଇନାହିଁ ।\nଗୋଟିଏ ପରେ ଗୋଟିଏ ବଡ ଧରଣର ଲୁଟ, ଡକାୟତି ହୋଉଥିବା ବେଳେ ସହରରେ ପେଟ୍ରୋଲିଂ ବଢାଇବା ସହ ବ୍ୟାଙ୍କରୁ ଟଙ୍କା ନେଉଥିବା କିମ୍ବା ଟଙ୍କା କାରବାର କରୁଥିବା ଲୋକ ସର୍ତକ ରହିବା ନିହାତି ଜରୁରି ବୋଲି ମତ ପ୍ରକାଶ ପାଉଛି । କଣ୍ଟାବାଞ୍ଜି ଶାସ୍ତ୍ରୀ ଛକ ଠାରେ ସିସି ଟିଭି ଦିର୍ଘ ବର୍ଷ ହେବ ଲାଗିଥିଲା । ହେଲେ କିଛି ଦିନ ସିସିଟିଭି କାମ ଦେଲା ପରେ ଏବେ ସେହି ସିସିଟିଭି ଗଲା କୁଆଡେ କାହାକୁ ଜଣାନାହିଁ । ପୋଲିସ ବିଭାଗ ପକ୍ଷରୁ ସହରର ମୁଖ୍ୟ ଛକ ମାନଙ୍କରେ ସିସିଟିଭି ଲଗାଇବାକୁ ସାଧାରଣରେ ଦାବି ହେଉଛି ।
